Nick Hækkerup (S), 2011-02-10:
Der er vist ikke nogen, der er i tvivl om, at det, Danmark har brug for nu for at overkomme den krise, som vi står i, er vækst.
Og der findes ikke nogen snuptagsløsning, hvor vi er igennem krisen, hvis vi bare lige gør dét.
Det kræver, tror jeg, at vi kan blive enige om en lang række forskellige initiativer på en lang række forskellige fronter, eksempelvis fremrykning af investering i infrastruktur, og at vi igen får satset på forskning og på uddannelse.
Det kræver effektivisering af vores offentlige sektor, det kræver et bedre samarbejde mellem den offentlige og den private sektor, og så kræver det en mere progressiv og ny erhvervspolitik.
Så kræver det naturligvis også, at skattesystemet forbedres, så væksten hjælpes på vej, og også her på skatteområdet vil der være en række forskellige elementer, som vil kunne bringes i spil.
Det er et lille område, men en sten, som skal lægges i den samlede mosaik, for at det bliver effektfuldt. Etablerings- og iværksætterkontoordningerne kan godt virke noget besværlige og uoverskuelige, når man sådan lige får præsenteret titlen, men i bund og grund handler det om, at man, hvis man er fuldt skattepligtig i Danmark, kan få fradrag for indskud på en af de to kontoformer, og at der så til gengæld sker en skattemæssig udligning, når pengene på kontoen anvendes.
Eller med andre ord: Forslaget giver danskerne bedre mulighed for at spare op til at starte egen virksomhed mod til gengæld at miste retten til afskrivning på aktiver og miste retten til fradrag for driftsudgifter, som der så investeres i for de penge, der er sparet op.
Socialdemokratiet støtter den her ordning, ligesom vi støttede etableringen af iværksætterordningen i 2008, og det gør vi, fordi målet er at skabe flere nye virksomheder i Danmark.
Forslaget er jo ikke sådan en revolution, hvor man siger: Hold da op, det var dog håret tilbage-imponerende.
Men det er en række små ændringer og forbedringer af etablerings- og iværksætterkontoordningerne, og det er meget godt alt sammen.
Det ville navnlig være godt, hvis vi befandt os i en verden, som var god og rar og venlig, og hvor alle klædte sig varmt på og var gode mod dyr.
Men erfaringen viser, at verden ikke altid er så god, og at der er mennesker, som hele tiden spekulerer i muligheden for at unddrage sig at bidrage til fællesskabet, mennesker, som vil platte, snyde og fifle sig til lavere skat.
Vi ved, at hver eneste gang vi laver ændringer og der måtte opstå en mulighed for et skattehul, vil det blive grebet af dem, der er skattekreative på den ufede måde.
Skatteministeren og navnlig den forrige skatteminister har gang på gang understreget, at den såkaldt aggressive skattetænkning er i stigning, og at vi bliver nødt til at være meget, meget opmærksomme på, hvad det er for nogle ændringer, vi laver.
Den grundlæggende forudsætning for at imødegå et misbrug er, at vi grundigt følger, hvordan de her ordninger bliver anvendt.
Sidst, da vi lavede lovgivningen om iværksætterkontoordningerne, tilkendegav regeringen utvetydigt i forbindelse med sagens behandling, at en sådan overvågning skal finde sted, og at Folketinget i efteråret 2011, altså i indeværende år, vil få en redegørelse for, hvordan ordningen så er blevet anvendt, hvor mange der anvender den, hvad der kommer ud af det osv.
Vores holdning er, at det her forslag skal vi støtte, men det er også, at vi skal sikre en effektiv opgørelse af, hvad det er for provenutab, der opstår, ligesom man havde det for etableringskonti frem til 2006, så vi kan se, om ordningen benyttes i det forventede omfang, og om det faktisk giver levedygtige virksomheder, eller om ordningen misbruges til skattetænkning.
Jeg er sikker på, at vi i Folketinget og under udvalgsbehandlingen kan blive enige om at lave den her type forpligtelser, for jeg tror, at hele Folketinget fra den ene side til den anden er enige om, at ideen om at skabe iværksættervirksomheder i Danmark er rigtig god, og at mulighederne for at snyde og fifle selvfølgelig skal begrænses mest muligt.
Socialdemokratiet støtter forslaget og glæder sig til udvalgsarbejdet.